
Tisztelt Képviselő-testület!

I. Előzmények:

A Képviselő-testület 157/2020.(VII.15.) KT-határozata alapján lefolytatott közbeszerzési eljárás eredményeképpen Fót Város Önkormányzata, a Fóti Közös Önkormányzati Hivatal és a Fóti Gazdasági Ellátó Szervezet 2020. év októberében - 2021.01.01-től 2021.12.31-ig tartó határozott időtartamra - villamos energia adásvételi szerződéseket kötött a JAS Budapest Zrt-vel az önkormányzati intézmények villamos energia igényének, valamint Fót Város közvilágításának ellátására. 
A Hivatal a következő évre, 2022-re is előkészítette az eljárást. A Képviselő-testület 145/2021.(VII.08.) KT-határozata alapján lefolytatott közbeszerzési eljárás eredményeképpen 2021. év szeptemberében az intézményi villamos energia megvásárlására Fót Város Önkormányzata, a Fóti Közös Önkormányzati Hivatal és a Fóti Gazdasági Ellátó Szervezet megkötötte a szerződéseket az ELMŰ-ÉMÁSZ Energiakereskedő Kft-vel, az Önkormányzat a közvilágítás ellátására az Audax Renewables Kft-vel szerződött.

2021. október 29-én a JAS Budapest Zrt. elektronikus levelet küldött, melyben az alábbiakat jelezték:
„...A JAS Budapest Zrt. az ellenőrzési körén kívül álló elháríthatatlan külső okok miatt sajnos olyan helyzetbe került, hogy nem fog tudni villamos energia ellátást biztosítani 2021.11.04-től.....”

A JAS Budapest Zrt. levelével egyidejűleg kijelentette mérlegköréből a szerződésekben lévő fogyasztási helyeket. Mivel 2022. január 1-től már rendelkeztünk szerződésekkel, így a november 4. és december 31. közötti időszakra kellett sürgősen az intézményi és a közvilágítás villamos energia ellátását biztosítani. 
A Magyar Energetikai és Közmű-szabályozási Hivatal 2021. november 24-én kelt határozatában a JAS Budapest Zrt. egyetemes szolgáltatásra jogosult felhasználóinak végső menedékesként való ellátására az MVM Next Energiakereskedelmi Zrt. egyetemes szolgáltatói engedélyest jelölte ki. A határozat értelmében ezen felhasználók és az MVM Next Zrt. között az egyetemes szolgáltatási szerződés a kijelölés alapján létrejött.(Esetünkben a 2022. január 1-től hatályos kereskedelmi adásvételi szerződéssel rendelkező fogyasztási helyekre 2022. december 31-ig kerültek megkötésre az egyetemes szolgáltatási szerződések.)

II. A döntéshez szükséges információk, tájékoztatások:

A korábbi években a versenypiacon alacsonyabb áron lehetett villamos energiát vásárolni, de a jelenlegi energiapiaci viszonyok azt mutatják, hogy a versenypiaci ár kiszámíthatatlan és többszöröse az egyetemes szolgáltatásban megvásárolható villamos energia árnak.
Az eljárás előkészítésének megkezdésekor a törvény lehetőséget adott önkormányzatok és intézményei fogyasztási helyeinek egyetemes szolgáltató ellátásába történő beszerződtetésére.

Tekintettel arra, hogy időközben - 2022. június 17-én – megjelent a Magyar Közlönyben a 217/2022. (VI.17.) Korm. rendelet, mely alapjaiban szabályozta újra az Egyetemes Szolgáltatásra (ESZ) jogosultak körét, ennek megfelelően az Önkormányzatok nem jogosultak a továbbiakban ESZ keretében villamos energiát vételezni.
Fentiekre tekintettel a jelen Előterjesztés a villamos energia szabadpiacon történő beszerzésére irányul.  

Az eljárás szakmai támogatását biztosító, energetikai szakértelemmel rendelkező Dr. Sándor Ügyvédi Iroda megküldte állásfoglalását: 

„Mint ismert, a múlt pénteki közlönyben megjelent a 217/2022. (VI.17.) Korm. rendelet, mely alapjaiban átírta az egyetemes szolgáltatásra (ESZ) jogosultak körét, fogalmát.

Ennek megfelelően villany:
A Vet. 50. § (3) bekezdésétől eltérően, 2022. augusztus 1-jétől egyetemes szolgáltatásra
a) lakossági fogyasztó,
b) a kis- és középvállalkozásokról, fejlődésük támogatásáról szóló 2004. évi XXXIV. törvény (a továbbiakban: 2004. évi XXXIV. törvény) 3. § (3) bekezdése szerinti mikrovállalkozásnak (a továbbiakban: mikrovállalkozás) minősülő, kisfeszültségen vételező, összes felhasználási helye tekintetében együttesen 3*63 A-nál nem nagyobb csatlakozási teljesítményű felhasználó jogosult, azzal, hogy a b) pont szerinti felhasználó az egyetemes szolgáltatótól 4606 kWh/év/összes felhasználási hely fogyasztásig a villamos energia egyetemes szolgáltatás árképzéséről szóló miniszteri rendeletben meghatározott áron, a felett a Vet. 141. § (7) bekezdésétől és 145. § (3) és (4) bekezdésétől eltérően versenypiaci áron vételez villamos energiát.
(2) Az (1) bekezdés szerinti versenypiaci ár nem minősül a Vet. szerinti hatósági árnak, azt és az áralkalmazási feltételeket az egyetemes szolgáltató e rendelet hatálybalépését követő 5 munkanapon belül honlapján hirdetményi formában közzéteszi. A versenypiaci árat az egyetemes szolgáltató határozza meg. A hirdetményben meghatározott mindenkori versenypiaci ár a villamosenergia-vásárlási szerződés részévé válik. A versenypiaci árnak a villamosenergia-vásárlási szerződés megkötését követően bekövetkező változása esetén – a felek eltérő rendelkezése hiányában – a megváltozott versenypiaci ár az érvényes szerződés részévé válik.
(3) A Vet. 50. § (4) bekezdése 2022. augusztus 1. napjától nem alkalmazható.
(7) A Vet. alkalmazásában 2022. augusztus 1-jétől az önkormányzati és állami bérlakásban, valamint szállóférőhelyen élők felhasználási helyei ellátása biztosításának mértékéig a helyi önkormányzat és az állami bérlakás, valamint a szállóférőhely üzemeltetője e rendelet alkalmazásában lakossági fogyasztónak minősül...
...Közbeszerzési szempontból a lényeg a villany eljárás kapcsán: ...villamos energiát teljes egészében a szabadpiacról lehetséges beszerezni...”

A fentiek alapján a következő határozati javaslatot terjesztem a Tisztelt Képviselő-testület elé.

[bookmark: _Hlk20984187]III. Határozati javaslat:

…/2022.(VII.07.) KT-határozat

1./ Fót Város Önkormányzat Képviselő-testülete felkéri a Dr. Sándor Ügyvédi Irodát, hogy Fót Város Önkormányzata, a Fóti Közös Önkormányzati Hivatal és a Fóti Gazdasági Ellátó Szervezet villamos energia, továbbá közvilágítási hálózat villamos energia igényének ellátása céljából a közbeszerzési eljárást lefolytassa.

2./ Fót Város Önkormányzat Képviselő-testülete felkéri a Polgármestert, hogy hozza meg a döntést az 1./ pontban meghatározott közbeszerzési eljárás nyertesének személyére vonatkozóan. 

3./ Fót Város Önkormányzat Képviselő-testülete felkéri a Polgármestert, a Jegyzőt és a Fóti GESZ vezetőjét, hogy a villamos energia, valamint közvilágítási hálózat villamos energia igényének ellátása tárgyában a szerződéseket írják alá az eljárás nyertesével.

4./ Fót Város Önkormányzat Képviselő-testülete felkéri a Polgármestert, hogy gondoskodjon a „Villamos energia beszerzés Fót Város Önkormányzata részére” tárgyú közbeszerzési eljárás pénzügyi fedezetének az Önkormányzat 2023. évi költségvetésébe történő beépítéséről.

Felelős: polgármester
Határidő: 1./ pont: eljárás megindítása: 2022. július 29.; 2./ pont: 2022. szeptember 30.; 3./ pont: 2022. október 31.; 4./ pont: 2023. február 15.

Jogszabályi hivatkozás: 
· Fót Város Önkormányzat Képviselő-testületének 14/2020.(IX.28.) önkormányzati rendelete a Képviselő-testület és szervei szervezeti és működési szabályzatáról, valamint az önkormányzati képviselők tiszteletdíjáról, költségtérítéséről és a Polgármester jutalmáról 57. § (minősített többség)
· Villamos energiáról szóló 2007. évi LXXXVI. törvény 50. §, 141. §, 145. § 
· A közbeszerzésekről szóló 2015. évi CXLIII. törvény 
· 217/2022. (VI.17.) Korm. rendelet
· 2004. évi XXXIV. törvény a kis – és középvállalkozásokról, fejlődésük támogatásáról

